อำเภอเมืองลำปาง
ประวัติ

ลำปาง เป็นจังหวัดที่มีอายุเก่าแก่ไม่น้อยกว่า 1,300 ปี มีชื่อเรียกขานกันหลายชื่อ ซึ่งปรากฏหลักฐานตามตำนานรวม 11 ชื่อ ได้แก่ กุกกุฏนคร ลัมภกับปะนคร ศรีนครชัย นครเวียงคอกวัว เวียงดิน เขลางค์นคร นครลำปางคำเขลางค์ อาลัมภางค์ เมืองลคร และเมืองนครลำปาง จากการที่เรียกขานกันว่า "กุกกุฏนคร" แปลว่าเมืองไก่ ดังนั้น ตราประจำจังหวัดลำปาง คือ "ไก่ขาว" โดยลำปางสร้างเมื่อปี พ.ศ. 1223 จากหนังสือพงศาวดารโยนกกล่าวว่า "สุพรหมฤาษี" สร้างเมืองเพื่อให้เจ้าอนันตยศ โอรสพระนางจามเทวี ครองคู่กับเมืองหริภุญชัย (ลำพูน) ให้ชื่อเมืองว่า "นครเขลางค์" ต่อมาเปลี่ยนเป็น "นครอัมภางค์" และเปลี่ยนชื่อเป็น "นครลำปาง" ในภายหลัง
ในสมัยโยนกเชียงแสน นครลำปางเคยตกอยู่ภายใต้อำนาจของขอม เคยเป็นเมืองประเทศราชของพม่าและเมืองเชียงใหม่ ในสมัยพระเจ้ากรุงธนบุรี เจ้าทิพย์ช้างสามารถขับไล่พวกพม่าออกจากเมืองลำปางได้สำเร็จ จึงได้รับการสถาปนาเป็น "เจ้าพระยาสุลวฤๅไชยสงคราม" ขึ้นครองนครลำปางในปี พ.ศ. 2279 และในปี พ.ศ. 2307 เจ้าแก้วฟ้า พระโอรสของเจ้าทิพย์ช้างได้ขึ้นครองนครลำปาง และเป็นต้นตระกูล ณ ลำปาง ณ ลำพูน รวมทั้ง ณ เชียงใหม่ ในเวลาต่อมา และมีเจ้าบุญวาทย์วงศ์มานิต เป็นผู้ครองนครลำปางองค์สุดท้าย
จังหวัดลำปางได้ประกาศจัดตั้งเป็นจังหวัดในปี พ.ศ. 2435 (สมัยรัชกาลที่ 5) โดยขึ้นอยู่กับมณฑลพายัพสมัยหนึ่ง (พ.ศ. 2443) ต่อมาแยกเป็นมณฑลมหาราษฎร์ ในปี พ.ศ. 2458 ซึ่งในเวลาต่อมาได้มีประกาศยกเลิกมณฑลทั่วราชอาณาจักร ลำปางจึงมีฐานะเป็น "จังหวัดลำปาง" ตามพระราชบัญญัติว่าด้วยระเบียบราชการบริหารแห่งราชอาณาจักรสยาม พุทธศักราช 2476 โดยมี อำเภอเมืองลำปาง เป็นศูนย์กลางการปกครองของจังหวัด
วันที่ 1 มิถุนายน 2456 ยุบกิ่งอำเภอแม่เมาะ รวมเข้ากับอำเภอเมือง จังหวัดลำปาง
วันที่ 29 เมษายน 2460 เปลี่ยนแปลงชื่ออำเภอเมือง จังหวัดลำปาง เป็น อำเภอเมืองลำปาง
วันที่ 21 มกราคม 2476 เปลี่ยนแปลงเขตอำเภอเมืองลำปางกับอำเภอแม่ทะ จังหวัดลำปาง โดยโอนพื้นที่ของตำบลน้ำโจ้ อำเภอเมืองลำปาง ไปขึ้นกับอำเภอแม่ทะ
วันที่ 25 มีนาคม 2478 ยกฐานะบริเวณที่ตั้งศาลากลางจังหวัดลำปาง เป็นเทศบาลเมืองลำปาง
วันที่ 14 มีนาคม 2480 ยุบตำบลลำปางกลาง ให้โอนหมู่ที่ 1–3 ที่ได้ยุบตำบลของตำบลลำปางกลาง ไปขึ้นกับตำบลปงแสนทอง และยุบตำบลป่ากล้วย ให้โอนหมู่ที่ 1–3 ที่ได้ยุบตำบลของตำบลป่ากล้วย ไปขึ้นกับตำบลนาก่วม ให้โอนหมู่ที่ 4, 6–9, 11–12 ที่ได้ยุบตำบลของตำบลป่ากล้วย ไปขึ้นตำบลปงแสนทอง และโอนพื้นที่หมู่ 7–11 (ในขณะนั้น) ของตำบลปงแสนทอง ไปขึ้นกับตำบลชมพู และโอนพื้นที่หมู่ 6, 11 ของตำบลนาก่วม ไปขึ้นกับตำบลปงแสนทอง และโอนพื้นที่หมู่ 5 ของตำบลนาก่วม ไปขึ้นกับตำบลชมพู
วันที่ 9 มกราคม 2481 ยุบตำบลหนองยาง รวมกับพื้นที่ตำบลชมพู และยุบตำบลน้ำนอง รวมกับพื้นที่ตำบลหัวเวียง และยุบตำบลนาก่วม ให้โอนหมู่ที่ 1 ที่ได้ยุบตำบลของตำบลนาก่วม ไปขึ้นกับตำบลหัวเวียง ให้โอนหมู่ที่ 2–3, 7–11 ที่ได้ยุบตำบลของตำบลนาก่วม ไปขึ้นตำบลบ้านเป้า และยุบตำบลปงสนุก ให้โอนหมู่ที่ 7 ที่ได้ยุบตำบลของตำบลปงสนุก ไปขึ้นกับตำบลหัวเวียง ให้โอนหมู่ที่ 8 ที่ได้ยุบตำบลของตำบลปงสนุก ไปขึ้นตำบลบ้านเป้า และยุบตำบลเวียงเหนือ ให้โอนหมู่ที่ 14 ที่ได้ยุบตำบลของตำบลเวียงเหนือ ไปขึ้นกับตำบลหัวเวียง ให้โอนหมู่ที่ 8–11 ได้ยุบตำบลของตำบลเวียงเหนือ ไปขึ้นกับตำบลทุ่งฝาย และยุบตำบลห้วยฮี รวมกับพื้นที่ตำบลทุ่งฝาย และยุบตำบลบ้านหมาก รวมกับพื้นที่ตำบลบ้านเสด็จ ตั้งชื่อตำบลใหม่เป็น ตำบลบ้านแลง และยุบตำบลบ้านแขม รวมกับพื้นที่ตำบลบ้านดง และยุบตำบลสบม่ำ รวมกับพื้นที่ตำบลจางเหนือ และโอนพื้นที่หมู่ 2, 4, 7–11 (ในขณะนั้น) ของตำบลทุ่งฝาย ไปขึ้นกับตำบลพิชัย และเปลี่ยนแปลงเขตอำเภอแจ้ห่มกับอำเภอเมืองลำปาง โดยโอนพื้นที่หมู่ 9 (ในขณะนั้น) ของตำบลเมืองมาย อำเภอแจ้ห่ม มาขึ้นกับอำเภอเมืองลำปาง
วันที่ 19 กันยายน 2481 โอนพื้นที่หมู่ 1 ของตำบลปงสนุก เฉพาะฟากตะวันออกของถนนเชิงสะพานรัษฎาไปขึ้นกับตำบลเวียงเหนือ และโอนพื้นที่หมู่ 1 ของตำบลหัวเวียง เฉพาะฟากตะวันออกของห้วยแม่กะติ๊บไปขึ้นกับตำบลพิชัย และยุบตำบลเชียงราย รวมกับพื้นที่ตำบลหัวเวียง
วันที่ 16 มีนาคม 2491 ยุบตำบลหัวเวียง ในเขตเทศบาลเมืองลำปาง และใช้พื้นที่ 5 หมู่บ้านของตำบลหัวเวียง (เดิม) ได้แก่ บ้านหัวเวียง บ้านสันป่าโก บ้านเชตวัน บ้านหมื่นกาศ บ้านปงพระเนตรช้าง ตั้งขึ้นเป็น ตำบลหัวเวียง และใช้พื้นที่ 4 หมู่บ้านของตำบลหัวเวียง (เดิม) ได้แก่ บ้านน้ำล้อม บ้านทุ่ง บ้านสวนดอก บ้านเชียงราย ตั้งขึ้นเป็น ตำบลสวนดอก และใช้พื้นที่ 5 หมู่บ้านของตำบลหัวเวียง (เดิม) ได้แก่ บ้านสิงห์ไชย บ้านดง บ้านดอนปาน บ้านท่าขะน้อย บ้านศรีบุญเรือง ตั้งขึ้นเป็น ตำบลสบตุ๋ย และใช้พื้นที่ 6 หมู่บ้านของตำบลหัวเวียง (เดิม) ได้แก่ บ้านปงสนุก–บ้านเกาะ บ้านบุญโยง–บ้านประตูเชียงใหม่ บ้านปลายนา–บ้านแจ่งหัวริน บ้านศรีล้อม–บ้านท่าต้นม่วง บ้านท่ามะโอ–บ้านท่านางลอย บ้านพระแก้ว–บ้านประตูม้า ตั้งขึ้นเป็น ตำบลเวียงเหนือ
วันที่ 14 สิงหาคม 2505 เปลี่ยนแปลงเขตอำเภอแจ้ห่มกับอำเภอเมืองลำปาง โดยโอนพื้นที่หมู่ 7–8 (ในขณะนั้น) ของตำบลทุ่งกว๋าว อำเภอแจ้ห่ม มาขึ้นกับตำบลบ้านค่า อำเภอเมืองลำปาง
วันที่ 19 พฤศจิกายน 2508 เปลี่ยนแปลงเขตอำเภอแจ้ห่มกับอำเภอเมืองลำปาง โดยโอนพื้นที่หมู่ 1 (ในขณะนั้น) ของตำบลเมืองมาย อำเภอแจ้ห่ม มาขึ้นกับตำบลบ้านแลง อำเภอเมืองลำปาง และโอนพื้นที่หมู่ 2 (ในขณะนั้น) ของตำบลเมืองมาย อำเภอแจ้ห่ม มาขึ้นกับตำบลบ้านดง อำเภอเมืองลำปาง
วันที่ 18 มีนาคม 2512 จัดตั้งสุขาภิบาลชมพู ในท้องที่ทั้งหมดของตำบลปงแสนทอง ตำบลกล้วยแพะ ตำบลพระบาท และตำบลชมพู
วันที่ 21 กันยายน 2514 ตั้งตำบลบ่อแฮ้ว แยกออกจากตำบลบ้านเป้า ตั้งตำบลนาสัก แยกออกจากตำบลจางเหนือ
วันที่ 13 เมษายน 2519 แยกพื้นที่ตำบลบ้านดง ตำบลจางเหนือ และตำบลนาสัก ของอำเภอเมืองลำปาง ไปตั้งเป็น กิ่งอำเภอแม่เมาะ และกำหนดให้ขึ้นการปครองกับอำเภอเมืองลำปาง
วันที่ 7 เมษายน 2524 ตั้งตำบลแม่เมาะ แยกออกจากตำบลบ้านดง
วันที่ 25 สิงหาคม 2524 ตั้งตำบลต้นธงชัย แยกออกจากตำบลทุ่งฝาย
วันที่ 26 กรกฎาคม 2527 ยกฐานะจากกิ่งอำเภอแม่เมาะ อำเภอเมืองลำปาง เป็น อำเภอแม่เมาะ
วันที่ 24 ตุลาคม 2534 ได้แยกพื้นที่บ้านนาก่วมใต้ บ้านปงไชย บ้านกลางทุ่ง ตำบลชมพู และบ้านป่าแลว บ้านสุขสวัสดิ์ บ้านศรีชุม ตำบลพระบาท ของสุขาภิบาลชมพู ไปรวมกับท้องที่เทศบาลเมืองลำปาง และเปลี่ยนแปลงเขตสุขาภิบาลชมพู และเปลี่ยนแปลงเขตเทศบาลเมืองลำปาง โดยรับพื้นที่บ้านนาก่วมใต้ บ้านปงไชย บ้านกลางทุ่ง ตำบลชมพู และบ้านป่าแลว บ้านสุขสวัสดิ์ บ้านศรีชุม ตำบลพระบาท ของสุขาภิบาลชมพู และบ้านดง บ้านพรประสิทธิ์ ของสภาตำบลบ่อแฮ้ว และบ้านต้า บ้านหน้าค่าย ของสภาตำบลพิชัย มารวมกับท้องที่ของเทศบาลเมืองลำปาง
วันที่ 30 กันยายน 2535 จัดตั้งสุขาภิบาลพิชัย ในท้องที่หมู่ 1–4, 8–9 ของตำบลพิชัย
วันที่ 13 พฤศจิกายน 2535 ตั้งตำบลนิคมพัฒนา แยกออกจากตำบลทุ่งฝาย
วันที่ 9 เมษายน 2536 จัดตั้งสุขาภิบาลบ่อแฮ้ว ในท้องที่หมู่ 2–3, 5–6, 8 ของตำบลบ่อแฮ้ว
วันที่ 8 พฤศจิกายน 2536 ตั้งตำบลบุญนาคพัฒนา แยกออกจากตำบลบ้านแลง
วันที่ 25 พฤษภาคม 2542 ยกฐานะจากสุขาภิบาลชมพู สุขาภิบาลพิชัย และสุขาภิบาลบ่อแฮ้ว เป็น เทศบาลตำบลชมพู เทศบาลตำบลพิชัย และเทศบาลตำบลบ่อแฮ้ว ตามลำดับ ด้วยผลของกฎหมาย
วันที่ 10 พฤศจิกายน 2542 ยกฐานะเทศบาลเมืองลำปาง เป็น เทศบาลนครลำปาง
วันที่ 19 กรกฎาคม 2547 เปลี่ยนแปลงชื่อเทศบาลตำบลชมพู อำเภอเมืองลำปาง จังหวัดลำปาง เป็น เทศบาลตำบลเขลางค์นคร และจัดตั้งเป็น เทศบาลเมืองเขลางค์นคร
วันที่ 8 กันยายน 2547 แยกพื้นที่หมู่ 2 บ้านสบมาย ตำบลบ้านแลง ตั้งเป็นหมู่บ้านใหม่ หมู่ 12 บ้านสวนป่าหนองปง และแยกพื้นที่หมู่ 7 บ้านนาป้อเหนือ ตำบลทุ่งฝาย ตั้งเป็นหมู่บ้านใหม่ หมู่ 10 บ้านปงชัยนาป้อ
วันที่ 30 กันยายน 2547 เปลี่ยนแปลงชื่อหมู่ที่ 12 บ้านทุ่งเจริญ ตำบลบ้านเอื้อม อำเภอเมืองลำปาง จังหวัดลำปาง เป็นหมู่ที่ 12 "บ้านทุ่งกล้วยใต้"
วันที่ 21 มีนาคม 2549 แยกพื้นที่หมู่ 2 บ้านจำค่า ตำบลบ้านเสด็จ ตั้งเป็นหมู่บ้านใหม่ หมู่ 15 บ้านห้วยหลวงพัฒนา
วันที่ 20 เมษายน 2550 แยกพื้นที่หมู่ 11 บ้านดอนมูล ตำบลพิชัย ตั้งเป็นหมู่บ้านใหม่ หมู่ 17 บ้านมิ่งมงคล แยกพื้นที่หมู่ 2 บ้านจำค่า ตำบลบ้านเสด็จ ตั้งเป็นหมู่บ้านใหม่ หมู่ 16 บ้านห้วยเดื่อพัฒนา และแยกพื้นที่หมู่ 11 บ้านปงชัย ตำบลบ้านเสด็จ ตั้งเป็นหมู่บ้านใหม่ หมู่ 17 บ้านปงชัยพัฒนา
วันที่ 7 ตุลาคม 2554 จัดตั้งองค์การบริหารส่วนตำบลต้นธงชัย เป็น เทศบาลตำบลต้นธงชัย
วันที่ 15 กรกฎาคม 2556 จัดตั้งเทศบาลตำบลพิชัย เป็น เทศบาลเมืองพิชัย
วันที่ 19 พฤษภาคม 2565 เปลี่ยนแปลงชื่อหมู่ที่ 11 บ้านทุ่งม่านพัฒนา ตำบลบ้านเป้า อำเภอเมืองลำปาง จังหวัดลำปาง เป็นหมู่ที่ 11 "บ้านทุ่งม่านใต้"